אם בקיץ 2017, כשיצאנו לדרך עם "סיירת השקיפות", היו מספרים לנו שאלפי אזרחים ואזרחיות יצטרפו, שנצליח לשנות את המציאות בעשרות מקרים - לא היינו מאמינים. בכתבה הזו תוכלו למצוא את הצלחות הסיירת: משינוי העמדה של מרכז השלטון המקומי בנושא שקיפות ועד שחרור דף הפייסבוק של עיריית קרית גת. אנחנו שמחים שהמציאות עברה את הציפיות, ועכשיו אנחנו מתקדמים ליעד הבא: 5,000 חברות וחברים בסיירת!
לפני כשנתיים השקנו את "סיירת השקיפות". מדובר על רשימת שידור בוואטסאפ, בה אנחנו שולחים משימה דיגיטלית אחת לשבוע. המשימות קצרצרות. בדרך כלל מדובר בשליחת מייל או הודעה לאנשים במוקדי הכוח – במטרה לתקן ליקויים או לתבוע דין וחשבון. הקמנו את הסיירת גם כי רצינו להגביר את המעורבות האזרחית בקבלת החלטות חשובות המשפיעות על החיים של כולנו. מעורבות אזרחית קריטית לדמוקרטיה, מגדילה את האמון בחברה ומובילה לתיקונים. מעל ל-2,000 אזרחים ואזרחיות כבר הצטרפו לסיירת, והם משנים את המציאות שוב ושוב. לרגל החג, עצרנו לבחון את ההשפעה של הסיירת והישגיה בתקופה האחרונה, וגילינו שהיו לא מעט כאלה. איך חברי הסיירת הצליחו? מיקוד, עבודה משותפת של אלפי אנשים עם יעדים ברורים, והכל מהספה בבית (או מהקפה, או מהחוף). הנה כמה דוגמאות: הסיירת הייתה שם גם כדי לתמוך בפקידים ורגולטורים שפעלו למען הציבור: כשיו"ר ההסתדרות הרפואית פרופ ציון חגי קרא לא ליישם את החלטת מנכ"ל משרד הבריאות לאסור על רופאים להיפגש בארבע עיניים עם נציגי חברות התרופות. כשאפי נווה הכשיל את רפורמת בוררות החובה של המפקחת על שוק ההון דאז דורית סלינגר – היינו שם לתמוך בה.  היינו שם גם כדי להתנגד לרפורמות שמנהיג מבקר המדינה החדש מתניהו אנגלמן, להילחם בקיזוזים המבישים של יש עתיד, לקדם שקיפות בניגודי העניינים של חברי ועדות תכנון ובנייה ברשויות המקומיות, לשמור על  הפנסיות שלנו, לקדם חוק לשדרוג ארכיון המדינה, למנוע מינוי הזוי לתפקיד נציבת שירות המדינה, להילחם בתכנית בה בנקאים ילמדו חינוך פיננסי בכיתות, לעצור את השימוש לרעה של מנכ"ל משרד האוצר שי באב"ד בכוחו ולחשוף את שקריו של ח"כ לשעבר חיליק בר ועוד ועוד.  החלום שלנו הוא שהסיירת תמנה 5,000 חברות וחברים שיפעלו כאגרוף אחד. דמיינו איך נוכל להרעיד את המדינה וליצור מציאות טובה יותר! הצטרפו עכשיו, הזמינו חברים ומשפחה והפכו לאזרחי-על. 